Цветан Ангелов
Сутринта и вечерта на Самохвалко

chitanka.info

Сутрин се хвали,

сутрин се пали

Лазо Хвалбата — немирник и драка.

— Вие сте, вика ни, баби заспали!

Вие се плашите, казва, от мрака!

Мръкне ли само,

с пушка на рамо

бухала в тъмния дол ще открия.

Сетне децата му, брат му, сестра му —

целия бухалски род ще затрия!

Дойде ли вечер,

легнал е вече.

Гуши се Лазо под чергата. Скрит е.

Всички му викат: — Ха тръгвай, човече.

Бухал-усойник забуха в горите.

Но да върви ли?

Но да гневи ли

стария бухал в усоя? Не бива!

Болки в корема сега са го свили,

зъби го щракат и… пот го избива.

Сутрин се пери,

вечер трепери,

презглава чак се завива смелчакът.

И си мърмори: — Какви пионери!

Мигар не могат… ей тъй… да почакат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.